Oikeusministeriö
Lainvalmisteluosasto
PL 25

00023  VALTIONEUVOSTO

OM 7/41/2008
OM022:00/2008

LAUSUNTO OIKEUDENKÄYNTIAVUSTAJIEN KELPOISUUDESTA JA VALVONNASTA ANNETUSTA TYÖRYHMÄMIETINNÖSTÄ

	Työryhmän ehdotus on sisällöltään oikeasuuntainen ja oikeusturvaa edistävä. Oikeudenkäyntiasiamiesten ja -avustajien työn laatutason nostamista on pidettävä kannatettavana. Erityisen kannatettavana on pidettävä sitä, etteivät Suomen Asianajajaliitosta erotetut pysty välittömästi erotetuksi tultuaan jatkamaan avustajan ammattia vaan heidän on suoritettava tutkinto, joka vasta mahdollistaa työn jatkamisen. Erittäin hyvänä on pidettävä sitä ehdotusta, että lähisukulaiset eivät enää pysty ilman kelpoisuusehtojen täyttämistä toimimaan avustajina. Kelpoisuusehtojen ulottamista lastensuojeluasioihin tuomioistuimissa on pidettävä hyvänä. 

Asiat ovat tuomioistuimissa muuttuneet sen verran vaikeiksi, että niiden hoitamiseen tarvitaan perehtynyt avustaja, jolla on kokemusta ja käytäntöä oikeusasioista, koska ainoastaan näin oikeudenmukainen oikeudenkäynti toteutuu myös asiakkaan kannalta.

Vaikkakin luvan saanut oikeudenkäyntiavustaja, joka ei kuulu Suomen Asianajajaliittoon, on velvollinen noudattamaan yleisen asianajajayhdistyksen hyvää asianajotapaa koskevia ohjeita, olisi tällainen liittoon kuulumaton kuitenkin tarpeeksi selvästi yksilöitävä ei asianajajaksi. 

Asianajajaksi pyrkivät suorittavat tällä hetkellä asianajotutkinto -nimisen tutkinnon. Sen sijaan lupaa hakevien oikeudenkäyntiavustajien tulisi suorittaa toisen niminen tutkinto, esimerkiksi oikeudenkäyntiasiamiehen tutkinto. 

Asianajajien tulee ja he haluavat erottautua tarpeeksi nyt luvan saaneista oikeudenkäyntiasiamiehistä. Asianajajathan pitävät tutkinnon suorittamisen jälkeen yllä ammattitaitoaan siten, että asianajajan nimikkeen omaavien on vuosittain suoritettava tietty määrä koulutusta, jolla ammattitaitoa päivitetään ja ylläpidetään. 

Useissa maissa on asianajajamonopoli, joka kenties olisi johtanut samaan lopputulokseen, vaikka lupalakimies on parannus verrattuna nykyiseen, olisi kenties kerralla tehty uudistus asianajomonopolista johtanut selkeämpään ja helpommin hahmotettavaan avustajajärjestelmään.

Asianajajamonopoli olisi tehokas ja selväpiirteinen tapa toteuttaa oikeudenkäyntiasiamiesten ja -avustajien valvontaa.

		Liisa Vehmas
		oikeusaputoimen johtaja